text: РЕГЛАМЕНТ (ЕС) № 1311/2014 НА КОМИСИЯТА
  от 10 декември 2014 година
  за изменение на Регламент (ЕО) № 976/2009 по отношение на определението за елемента INSPIRE на метаданните
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2007/2/ЕО на Европейския парламент и на Съвета от 14 март 2007 г. за създаване на инфраструктура за пространствена информация в Европейската общност (INSPIRE) (1), и по-специално член 7, параграф 1 от нея,
  като има предвид, че:
  (1)
  Регламент (ЕО) № 976/2009 на Комисията (2) установява правилата за прилагане на всички мрежови услуги с изключение на услугите, позволяващи извикването на услуги за пространствени данни.
  (2)
  Оперативната съвместимост на услугите за пространствени данни се характеризира със способността за комуникация, изпълнение или обмен на данни между тях. Предпоставка за извикване на услугите за пространствени данни е способността за достъп до съответната информация. Чрез услугите за намиране, възложени с Директива 2007/2/ЕО, правилата за чието прилагане са посочени в Регламент (ЕО) № 976/2009 на Комисията, държавите членки предоставят на разположение елементите на метаданните, предписани с Регламент (ЕО) № 1205/2008 на Комисията (3). С правилата за прилагане за услуги за пространствени данни в Регламент (ЕС) № 1089/2010 на Комисията (4) се въвеждат нови елементи на метаданните за услуги за пространствени данни, поради което определението за един елемент на метаданните в Регламент (ЕО) № 976/2009 на Комисията трябва да се актуализира, за да се даде възможност за намирането и разполагането с новите елементи на метаданните чрез услугите за намиране, предоставяни от държавите членки.
  (3)
  Поради това Регламент (ЕС) № 976/2009 следва да бъде съответно изменен.
  (4)
  Предвидените в настоящия регламент мерки са в съответствие със становището на комитета, създаден съгласно член 22 от Директива 2007/2/ЕО,
  ПРИЕ НАСТОЯЩИЯ РЕГЛАМЕНТ:
  Член 1
  В член 2 от Регламент (ЕО) № 976/2009 текстът на точка 7 се заменя със следния:
  „7.
  „Елемент INSPIRE на метаданните“ означава елемент на метаданните по смисъла на част Б от приложението към Регламент (ЕО) № 1205/2008 или на част Б от приложение V, част Б от приложение VI и част Б от приложение VII към Регламент (ЕС) № 1089/2010 на Комисията (5).
  Член 2
  Настоящият регламент влиза в сила на двадесетия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 10 декември 2014 година.